UREDBA KOMISIJE (EU) 2022/93

z dne 20. januarja 2022

o spremembi prilog II, III in IV k Uredbi Evropskega parlamenta in Sveta (ES) št. 396/2005 glede mejnih vrednosti ostankov za akrinatrin, fluvalinat, folpet, fosetil, izofetamid, „Pepino Mosaic Virus, EU sev, blagi izolat Abp1“, „Pepino Mosaic Virus, CH2 sev, blagi izolat Abp2“, spinetoram in spirotetramat v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 5(1) in člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za akrinatrin, fluvalinat, folpet, izofetamid, spinetoram in spirotetramat so bile določene v Prilogi II k Uredbi (ES) št. 396/2005. Za fosetil so bile MRL določene v delu A Priloge III k navedeni uredbi. Kar zadeva Pepino Mosaic Virus, EU sev, blagi izolat Abp1, in Pepino Mosaic Virus, CH2 sev, blagi izolat Abp2, v Uredbi (ES) št. 396/2005 niso bile določene posebne MRL in navedeni snovi nista bili vključeni v Prilogo IV k navedeni uredbi, tako da se uporablja privzeta vrednost 0,01 mg/kg iz člena 18(1)(b) navedene uredbe.

(2) V okviru postopka za registracijo fitofarmacevtskega sredstva, ki vsebuje aktivno snov akrinatrin, za uporabo na breskvah in papriki je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL.

(3) Za fluvalinat je bila taka vloga vložena za paradižnik in lubenice. Za folpet je bila taka vloga vložena za ječmen, oves in rž. Za fosetil je bila taka vloga vložena za limone, limete, mandarine in zeliščne čaje iz listov in zelišč po uporabi kalijevih fosfonatov. Za izofetamid je bila taka vloga vložena za rozgasto sadje. Za spinetoram je bila taka vloga vložena za tolščakovke. Za spirotetramat je bila taka vloga vložena za por, spomladansko čebulo in zimski luk ter med in druge čebelarske proizvode.

(4) V skladu s členom 8 Uredbe (ES) št. 396/2005 so zadevne države članice navedene vloge ocenile in Komisiji poslale ocenjevalna poročila.

(5) Evropska agencija za varnost hrane (v nadaljnjem besedilu: Agencija) je proučila vloge in ocenjevalna poročila, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Navedena mnenja je posredovala vložnikom, Komisiji in državam članicam ter jih javno objavila.

(6) Glede spinetorama v tolščakovkah je Agencija ocenila vlogo, da bi določila MRL za solato, in predložila obrazloženo mnenje o predlagani MRL (3). V navedenem okviru je Agencija ocenila poskuse za ugotavljanje ostankov v zvezi z dobro kmetijsko prakso (GAP) na solati, zaradi česar je bila predlagana MRL 4 mg/kg. V skladu z obstoječimi smernicami Unije o ekstrapolaciji MRL (4) je primerno določiti MRL za tolščakovke v višini 4 mg/kg na podlagi poskusov za ugotavljanje ostankov, opravljenih na solati.

(7) Agencija je glede vseh drugih vlog ugotovila, da v celoti izpolnjujejo zahteve po podatkih in da so spremembe MRL, ki jih zahtevajo vložniki, sprejemljive z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Upoštevala je najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(8) V okviru odobritve aktivnih snovi z nizkim tveganjem Pepino Mosaic Virus, EU sev, blagi izolat Abp1, in Pepino Mosaic Virus, CH2 sev, blagi izolat Abp2, sta bili v skladu s členom 8(1)(g) Uredbe (ES) št. 1107/2009 Evropskega parlamenta in Sveta (5) vlogi za MRL v podporo reprezentativnim uporabam na paradižniku v skladu z dobro kmetijsko prakso v Uniji vključeni v povzetek dokumentacije. Navedeni vlogi so ocenile zadevne države članice v skladu s členom 11(2) navedene uredbe. Agencija je proučila vlogi in podala sklep o strokovnem pregledu ocene tveganja za pesticide z navedenima aktivnima snovema (6). V navedenem okviru Agencija ni menila, da bi bilo treba določiti referenčne vrednosti za navedeni snovi, in priporočila vključitev Pepino Mosaic Virus, EU sev, blagi izolat Abp1, in Pepino Mosaic Virus, CH2 sev, blagi izolat Abp2, v Prilogo IV k Uredbi (ES) št. 396/2005.

(9) Iz obrazloženih mnenj in sklepa Agencije ter ob upoštevanju dejavnikov, ki vplivajo na odločitev, je razvidno, da zadevne spremembe MRL izpolnjujejo zahteve iz člena 14(2) Uredbe (ES) št. 396/2005.

(10) Uredbo (ES) št. 396/2005 bi bilo zato treba ustrezno spremeniti.

(11) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloge II, III in IV k Uredbi (ES) št. 396/2005 se spremenijo v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 20. januarja 2022 Za Komisijo predsednica Ursula VON DER LEYEN

(1) UL L 70, 16.3.2005, str. 1.

(2) Znanstvena poročila Agencije so na voljo na spletu: http://www.efsa.europa.eu:

Reasoned opinion on the modification of the existing maximum residue level for acrinathrin in peaches and sweet peppers (Obrazloženo mnenje o spremembi obstoječe mejne vrednosti ostankov za akrinatrin v breskvah in papriki). EFSA Journal 2021;19(7):6681.

Reasoned opinion on the modification of the existing maximum residue levels for tau-fluvalinate in tomatoes and watermelons (Obrazloženo mnenje o spremembi obstoječih mejnih vrednosti ostankov za tau-fluvalinat v paradižniku in lubenicah). EFSA Journal 2021;19(6):6646.

Reasoned opinion on the modification of the existing maximum residue levels for folpet in barley, oat, rye and wheat (Obrazloženo mnenje o spremembi obstoječih mejnih vrednosti ostankov za folpet v ječmenu, ovsu, rži in pšenici). EFSA Journal 2021;19(5):6578.

Reasoned opinion on the modification of the existing MRLs for potassium phosphonates in lemons, limes and mandarins and in herbal infusions from leaves and herbs (Obrazloženo mnenje o spremembi obstoječih MRL za kalijeve fosfonate v limonah, limetah in mandarinah ter zeliščnih čajih iz listov in zelišč). EFSA Journal 2021;19(6):6673.

Reasoned opinion on the modification of the existing maximum residue levels for isofetamid in raspberries, blackberries and dewberries (Obrazloženo mnenje o spremembi obstoječih mejnih vrednosti ostankov za izofetamid v malinah, robidah in ostrožnicah). EFSA Journal 2021;19(6):6677.

Reasoned opinion on the modification of the existing maximum residue levels for spirotetramat in leeks, spring onions and honey (Obrazloženo mnenje o spremembi obstoječih mejnih vrednosti ostankov za spirotetramat v poru, spomladanski čebuli in medu). EFSA Journal 2021;19(3):6517.

(3) Reasoned opinion on the review of the existing maximum residue levels for spinetoram according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za spinetoram v skladu s členom 12 Uredbe (ES) št. 396/2005). EFSA Journal 2020;18(1):5997.

(4) Technical guidelines on data requirements for setting maximum residue levels, comparability of residue trials and extrapolation of residue data on products from plant and animal origin (Tehnične smernice o zahtevah po podatkih za določitev mejnih vrednosti ostankov, primerljivost poskusov za ugotavljanje ostankov in ekstrapolacijo podatkov o ostankih na proizvodih rastlinskega in živalskega izvora) (SANTE/2019/12752).

(5) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(6) Conclusion on the peer review of the pesticide risk assessment of the active substances Pepino Mosaic Virus, EU strain, mild isolate Abp1 and Pepino Mosaic Virus, CH2 strain, mild isolate Abp2 (Sklep o strokovnem pregledu ocene tveganja pesticidov z aktivnima snovema Pepino Mosaic Virus, EU sev, blagi izolat Abp1, in Pepino Mosaic Virus, CH2 sev, blagi izolat Abp2). EFSA Journal 2021;19(1):6388.